31999R2740
L 328/62
JURNALUL OFÍCIAL AL UNIUNII EUROPENE
REGULAMENTUL (CE) NR. 2740/1999 AL COMISIEI
din 21 decembrie 1999
de stabilire a normelor de aplicare a Regulamentului (CE) nr. 1447/1999 al Consiliului din 24 iunie 1999 privind stabilirea listei tipurilor de comportament care contravin grav normelor politicii comune a pescuitului
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1447/1999 al Consiliului din 24 iunie 1999 privind stabilirea listei tipurilor de comportament care contravin grav normelor politicii comune a pescuitului (1), în special articolul 2 alineatul (4),
(1)
întrucât, în temeiul articolului 2 alineatul (1) din Regulamentul (CE) nr. 1447/1999, statele membre sunt obligate să comunice Comisiei cazurile de comportament care contravin grav normelor politicii de pescuit comune semnalate de către autoritățile de control ale statelor membre, precum și măsurile administrative sau juridice care se impun în aceste cazuri;
(2)
întrucât trebuie precizate informațiile detaliate care trebuie comunicate, precum și intervalele și formatul în care trebuie efectuate aceste comunicări;
(3)
întrucât Comisia, în temeiul articolului 2 alineatul (2) din Regulamentul (CE) nr. 1447/1999, pune la dispoziția Consiliului, Parlamentului European și a Comitetului consultativ pentru pescuit informațiile primite de la statele membre;
(4)
întrucât trebuie precizate modalitățile de notificare a respectivelor informații la organismele menționate anterior;
(5)
întrucât măsurile prevăzute în prezentul regulament sunt în conformitate cu avizul Comitetului de gestionare a pescuitului și acvaculturii,
ADOPTĂ PREZENTUL REGULAMENT:
Articolul 1
(1) Statele membre comunică Comisiei, pe suport electronic și sub un număr de dosar, toate tipurile de comportament care contravin grav normelor politicii comune a pescuitului semnalate de către autoritățile de control ale statelor membre și care au făcut obiectul unui proces verbal, precizează natura acestora, în funcție de tipologia stabilită la articolul 1 din Regulamentul (CE) nr. 1447/1999 și indică elementele constitutive ale acestora, în conformitate cu modelul prezentat în anexa I și folosind codurile enumerate în anexa II.
(2) Statele membre comunică tipul de procedură adoptat în acest scop, decizia sau deciziile adoptate (de toate tipurile de instanțe), precum și natura sancțiunilor aplicate, în fiecare caz particular.
(3) Statele membre comunică Comisiei aceste informații pentru prima dată înainte de 31 martie 2001, pentru anul 2000, apoi cel târziu la data de 31 martie a fiecărui an, pentru anul calendaristic precedent.
(4) Raportul anual al statelor membre conține fiecare caz de comportament grav, menționat la alineatul (1), semnalat în cursul anului precedent, precum și fiecare caz semnalat mai devreme și pentru care s-a luat o decizie de modificare a stării dosarului în cursul anului precedent.
(5) Formatul de transmitere electronică a datelor pertinente se stabilește prin consultare între statele membre și Comisie.
Articolul 2
Comisia prezintă Consiliului, Parlamentului European și Comitetului consultativ pentru pescuit un bilanț global al datelor primite de la statele membre pentru fiecare stat membru, în temeiul articolului 1, cel târziu la data de 1 iunie a fiecărui an.
Articolul 3
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 decembrie 1999.